CELEX: 62011TN0521
Language: da
Date: 2011-10-03 00:00:00
Title: Sag T-521/11: Sag anlagt den 3. oktober 2011 — Deutsche Bahn m.fl. mod Kommissionen

3.12.2011   
            
            
               DA
            
            
               Den Europæiske Unions Tidende
            
            
               C 355/23
            
         Sag anlagt den 3. oktober 2011 — Deutsche Bahn m.fl. mod Kommissionen
   (Sag T-521/11)
   2011/C 355/43
   Processprog: tysk
   
      Parter
   
   
      Sagsøgere: Deutsche Bahn AG (Berlin, Tyskland), Deutsche Umschlaggesellschaft Schiene-Straße (DUSS) mbH (Bodenheim, Tyskland), DB Netz AG (Frankfurt am Main, Tyskland), DB Schenker Rail GmbH (Mainz, Tyskland), DB Schenker Rail Deutschland AG (Mainz, Tyskland) (ved advokaterne W. Deselaers, J. Brückner og O. Mross)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Kommissionens kontrolundersøgelsesbeslutning af 14. juli 2011, meddelt den 26. juli 2011, annulleres.
            
         
               —
            
            
               Enhver foranstaltning, der er truffet på grundlag af kontrolundersøgelserne, som er gennemført med hjemmel i den retsstridige beslutning, annulleres.
            
         
               —
            
            
               Kommissionen tilpligtes under varsel om Rettens annullation af Kommissionens fremtidige afgørelse særligt til at tilbagelevere samtlige dokumentkopier, som er blevet udfærdiget under kontrolundersøgelserne.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgerne har nedlagt påstand om annullation af Kommissionens beslutning K(2011) 5230 af 14. juli 2011 (sag COMP/39.678 — DB I og sag COMP/39.731 — DB II) om gennemførelse af kontrolundersøgelser i medfør af artikel 20, stk. 4, i forordning nr. 1/2003 hos Deutsche Bahn AG og samtlige juridiske personer, der kontrolleres direkte eller indirekte af sidstnævnte, på grundlag af en potentiel konkurrencebegrænsende model bestående i en strategisk brug af den infrastruktur, som forvaltes af virksomhederne i DB gruppen.
   Til støtte for søgsmålet har sagsøgeren fremført fem anbringender.
   
               1)
            
            
               Med første anbringende gøres gældende, at den grundlæggende ret til boligens ukrænkelighed er tilsidesat som følge af den manglende indhentelse af en forudgående retskendelse.
            
         
               2)
            
            
               Med andet anbringende gøres gældende, at den grundlæggende ret til et effektivt retsmiddel er tilsidesat som følge af den manglende mulighed for forudgående retlig efterprøvelse, såvel materielt som retligt, af beslutningen om inspektion.
            
         
               3)
            
            
               Med tredje anbringende gøres gældende, at kontrolundersøgelsesbeslutningen er retsstridig, idet den er baseret på information, som Kommissionen har opnået i strid med sagsøgernes ret til forsvar.
               Informationen er opnået ved gennemførelse af kontrolundersøgelsesbeslutningen af 14. marts 2011 som led i en bredt anlagt søgning (»fishing expedition«). Den information, som er opnået ved gennemførelse af den anden kontrolundersøgelsesbeslutning af 30. marts 2011, er ligeledes retsstridig, idet den beslutning, der ligger til grund for denne ransagning, også kan føres tilbage til den information, som er opnået på retsstridig vis, og idet denne information ligeledes er opnået på grundlag af en retsstridig kontrolundersøgelsesbeslutning.
            
         
               4)
            
            
               Med fjerde anbringende gøres gældende, at retten til forsvar er tilsidesat gennem en uendelig bred og uspecifik beskrivelse af genstanden for kontrolundersøgelsen.
            
         
               5)
            
            
               Med femte anbringende gøres gældende, at proportionalitetsprincippet er tilsidesat.
            
         Genstanden for kontrolundersøgelsen falder uden for Kommissionens kompetence, og Kommissionen kunne under alle omstændigheder ligeledes have opnået de relevante informationer hos det kompetente Bundesnetzagentur (national tilsynsmyndighed) eller gennem en simpel begæring om oplysninger fra sagsøgerne.